section_heading: Povijest
paragraph_text: Vlada za Dalmaciju je priključeno područje odmah podvrgnula nemilosrdnoj talijanizaciji, proganjanju političkih protivnika i fašističkoj strahovladi uopće. Stanovništvo se tjeralo na iskazivanje privrženosti Italiji, poput obveznog pjevanja fašističke himne i odavanja počasti talijanskoj zastavi tijekom njenog svečanog dnevnog podizanja ili spuštanja na javnom mjestu. Naglašavala se pripadnost dalmatinske kulture i povijesti Italiji i osobito Mletačkoj Republici. Za političke protivnike i partizane osnovan je sabirni logor na Molatu, u kojem je tijekom postojanja Namjesništva ubijeno 500-tinjak ljudi. Nepodobni Dalmatinci i članovi njihovih obitelji zatvarani su i u sabirnom logoru na Rabu te u zatvorima i logorima u Italiji. Početkom 1942. Vlada za Dalmaciju uvodi talijanski ustav i zakone, što vodi ukidanju niza sportskih društava, znanstvenih, obrazovnih i kulturnih ustanova i svega ostalog što bi moglo očuvati hrvatski duh, a učestale su eksproprijacije, rekvizicije i sekvestri. Hrvatski jezik je uglavnom zabranjen, škole su zatvarane, a hrvatske ustanove i društva raspušteni (primjer HNK Hajduk).